Il-Ministru Taljan Danilo Toninelli jgħid illi jekk Malta mhix kapaċi tmexxi jew tieħu ħsieb iż-żona ta' salvataġġ din għandha tingħata lill-Italja Il-Ministru Taljan tal-Infrasturttura Danilo Toninelli qal illi jekk Malta mhix kapaċi tieħu ħsieb iż-żona ta' Tfittxija u Salvataġġ (SAR) din għandha tgħaddi għand it-Taljani. Toninelli li ġej mill-Partit Cinque Stelle qal lill-ġurnalisti Taljani illi l-Maltin "jirċievu ħafna fondi biex jamministraw is-SAR, imma din qed tkun mgħassa mit-Taljani." "Jekk il-Maltin mhux kapaċi jieħdu ħsieb u jgħassu, għandhom ibiddlu r-reġjun SAR tagħhom u nieħduh aħna, inkluż il-fondi pubbliċi li jiġu mar-reġjun." Hu kien qed iwieġeb mistoqsijiet dwar id-daqs ta' pajjiżna u jekk Malta tiflaħx għal aktar persuni deħlin hawn. Wara Salvini, dan huwa t-tieni Ministru li fetaħha kontra Malta fid-dawl ta' dgħajsa b'600 immigrant li Malta m'aċċettatx li tieħu mingħand it-Taljani, meta legalment kellu jkun il-Gvern Taljan li jeħodhom. Intant dalgħodu żbarkaw fi Sqallija madwar 900 immigrant . Bla bażi politika u legali... Intant il-Gvern qal illi l-argument ta' Toninelli m'għandu l-ebda bażi politika u legali u turi li l-Ministru huwa miżinformat, jew inkella jrid joħloq kwistjoni bla sens. Il-Gvern fi stqarrija għamilha ċara li Malta taqdi l-obligazzjonijiet tagħha u hija konformi mal-konvenzjonijiet, li jinkludu l-obbligazzjonijiet fiż-żona tas-SAR. Il-Gvern fakksar kif Malta investiet miljuni fit-titjib ta' apparat u għandha il-mezzi kollha biex tikkordina din iż-żona. Il-Gvern sostna li Malta qatt ma injorat każ wieħed, fejn intalbet li tagħti l-għajnuna. Intant l-istqarrija fakkret illi l-ebda gvern ma jirċievi fondi biex jikkontrolla iż-żona SAR.